МОТИВИ
към проекта на Закон за насърчаване на електрическата мобилност

	1. Причини, които налагат приемането на закона 
Основната действаща нормативна уредба, регулираща обществените отношения, свързани с електрическата мобилност – и по-конкретно насърчителните мерки за развитие на зарядната инфраструктура като ключов фактор за реализацията на реформата – се съдържа в Закона за енергетиката (ЗЕ) и Закона за устройство на територията (ЗУТ).
Успоредно с тази уредба съществуват и други действащи нормативни актове, които оказват съществено въздействие върху обществените отношения, свързани както с мерките за стимулиране на използването на електрически превозни средства, така и с ограничаването на употребата на силно замърсяващи и морално остарели превозни средства с двигатели с вътрешно горене (ДВГ), които са най-масово използвани. Такива са нормативните актове, отнасящи се до опазване на околната среда, здравето на хората, качеството на въздуха, движението по пътищата и данъчното третиране на превозните средства, включително Законът за опазване на околната среда (ЗООС), Законът за качеството на атмосферния въздух (ЗКАВ), Законът за местните данъци и такси (ЗМДТ) и др. На подзаконово ниво правната уредба включва редица нормативни актове[footnoteRef:1], издадени в изпълнение на посочените закони. Те регулират – както пряко, така и косвено – обществените отношения, свързани с електрическата мобилност.  [1:  напр. Наредба № 6 от 24.02.2014 г. за присъединяване на производители и клиенти на електрическа енергия към преносната или към разпределителните електрически мрежи; Наредба № 1 от 14.03.2017 г. за регулиране на цените на електрическата енергия; Правила за търговия с електрическа енергия; Наредба № РД-02-20-2 от 28.08.2018 г. за проектиране на пътища; Наредба за специално ползване на пътищата; Наредба № РД-02-20-2 от 20.12.2017 г. за планиране и проектиране на комуникационно-транспортната система на урбанизираните територии; Наредба № 60 от 24.04.2009 г. за одобряване типа на нови моторни превозни средства и техните ремаркета; Наредба за определяне на реда и размера за заплащане на продуктова такса; Наредба за условията, реда и начина за изготвяне и верификация на докладите на доставчиците на течни горива, алтернативни горива и енергия за транспорта;] 

При анализа на разпоредбите в изброените законови и подзаконови нормативни актове, се установяват редица проблеми – като липса на синхронизация, непълнота и недостатъчна яснота на уредбата. Действащите към момента нормативни актове не обхващат цялостното управление и стимулиране на сектора, т.е. регулират отделни аспекти от уредбата на електрическата мобилност, но без да са координирани в единна, цялостна и последователна правна рамка. Настоящата нормативна база е фрагментирана и разпиляна в множество закони и подзаконови актове. Това води до неефективно прилагане на политиките, затруднен контрол и правна несигурност за участниците в сектора.
Сред идентифицираните слабости е, че не се съдържа ясно разпределение на отговорностите между институциите, имащи отношение по компетенции към развитието на електромобилността (министерства, общини, оператори, електроразпределителни дружества, пазарни участници). Липсва правна дефиниция на ключови термини, необходими за прилагане на регулациите и стимулирането на сектора, например „електромобил“, „зарядна станция“ и „оператор на зарядни станции“.
В действащата нормативна уредба не са заложени задължителни технически стандарти, които да регламентират параметрите на зарядните станции и тяхната експлоатация. Липсва ясно регламентиране на механизми за стимулиране на развитието на електрическата мобилност, например данъчни облекчения и финансови стимули за бизнеса, както и преференциални тарифи за потребителите. 
Развитието на електрическата мобилност е заложено като стратегически приоритет както на европейско, така и на национално ниво, в контекста на усилията за декарбонизация на транспорта, подобряване на качеството на въздуха и постигане на климатичните цели. Въпреки това, България продължава да изостава в прехода към устойчив транспорт, което се дължи на редица структурни и нормативни бариери.
Липсата на специален, единен и цялостен закон, който урежда всички обществени отношения, свързани с електрическата мобилност има следните последици:
· нисък дял на електрически автомобили на фона на остарял автопарк с високи емисии:
През последните десетилетия в България липсват ефективни мерки за устойчиво развитие на транспорта. Автопаркът е сред най-замърсяващите в ЕС – около 80% от автомобилите са на възраст над 15 години, а над 85% са с бензинови или дизелови двигатели с високи емисии.
Последиците за здравето и околната среда са сериозни. Замърсяването от транспорта е сред основните източници на фини прахови частици (ФПЧ) и азотни оксиди (NOx) в градска среда. Данни на СЗО показват, че България е сред страните с най-висока смъртност, свързана със замърсяването на въздуха – приблизително 12 000 души годишно умират преждевременно поради лошо качество на въздуха, като транспортният сектор е сред основните виновници. В София, Пловдив, Русе и Стара Загора редовно се отчитат превишения на допустимите норми за ФПЧ10 и ФПЧ2.5.
Поради това са необходими целенасочени политики за преминаване към транспорт с нулеви емисии, в съответствие с тенденциите в ЕС.
· недостатъчен брой зарядни станции спрямо количествения мащаб и темпа на изграждане на публични зарядни точки в ЕС:
Без специален закон липсват задължителни изисквания към общините и бизнеса за изграждане на зарядни станции и не съществува координирана национална политика за развитие и покритие на зарядната инфраструктура. По този начин липсата на нормативна основа забавя изграждането и отблъсква инвеститорите в този сектор. Налице е сериозен недостиг на публично достъпна зарядна инфраструктура, което е пряка бариера за навлизането на ЕПС. Докато държавите членки на ЕС активно разгръщат национални мрежи със хиляди зарядни точки, България изостава в темповете на изграждане и не разполага с ясна национална стратегия или нормативно задължение за осигуряване на минимално покритие.
· пропуски в нормативната уредба, регулираща електрическата мобилност:
Разпределението на нормативните документи, касаещи електрическата мобилност, е разпокъсано и обхваща около 20 различни акта, което затруднява ефективния контрол и прилагане на мерки. Така например Законът за енергетиката регламентира присъединяването на зарядните станции към електроразпределителната мрежа и определя, че предоставянето на услуга за зареждане не представлява търговска дейност по продажба на електроенергия, а услуга – това е от ключово значение за операторите. Законът за устройство на територията (ЗУТ) урежда процедурите по изграждане на зарядна инфраструктура, но липсата на облекчен режим за инсталиране на станции (които се третират като строежи) води до значителни забавяния. Законът за движението по пътищата регулира достъпа и ползването на паркоместа за зареждане, но не включва стимули като преференциален достъп до определени зони или паркиране. Също така, Законът за пътищата касае поставянето на зарядни станции в крайпътни зони и на публични терени, но в него липсва яснота относно условията и реда за това. Допълнително, Законът за местните данъци и такси позволява освобождаване на електромобилите от данък МПС, но прилагането на тази възможност е оставено на преценката на всяка община, което води до неравномерна практика и липса на общонационални стимули. Всички тези разпоредби съществуват отделно и без синхронизиране, което създава нормативна несигурност, административни затруднения и ниска предвидимост за инвеститорите и потребителите.
Необходима е спешна законодателна инициатива, насочена към създаване на единен Закон за насърчаване на електрическата мобилност, който да създаде ясна и интегрирана рамка за стимулиране на електромобилността и изграждане на зарядна инфраструктура, обединявайки целите, механизмите за подкрепа и отговорностите на всички заинтересовани страни в процеса на преход към устойчив транспорт. 
Приемането на Закона за електрическата мобилност дава възможност за системно, ефективно и устойчиво развитие на сектора, подобрява качеството на въздуха, води до намаляване въглеродните емисии и осигурява по-добро здраве и мобилност за българските граждани.
2. Цели, които се поставят
	В раздел 2.В.2. „Транспортна свързаност“ на Националния план за възстановяване и устойчивост на Република България, приет с Решение № 203 на Министерския съвет от 07.04.2022 г., е заложен ангажимент на страната за реализиране на реформа „Електрическа мобилност“[footnoteRef:2], насочена към ускоряване на изграждането на зарядна инфраструктура и електрификация на превозните средства. Първият ключов етап (178)  в изпълнението на тази реформа е приемането на Закона за насърчаване на електрическата мобилност. [2:  Реформа „Електрическа мобилност“ е част от Компонент 8 „Транспорт“ и е 5 по ред Реформа (К8 Р5) от Приложението към Решение за изпълнение на Съвета за изпълнение от 4 май 2022 г. за одобряване на оценката на плана за възстановяване и устойчивост на България] 

	Целта на реформата „Електрическа мобилност“ и на изготвения закон е да съдейства за ограничаване на емисиите на парникови газове, замърсяването на въздуха и градския шум, произтичащи от транспортния сектор. Това се постига чрез въвеждане на нискоемисионни зони в централните части на градовете и постепенно извеждане от употреба на замърсяващи превозни средства с двигатели с вътрешно горене. Реформата ще създаде и инициира прилагането на цялостна дългосрочна визия за устойчива национална и градска електромобилност и свързаност чрез разработването на нов закон за развитие и насърчаване на електрическата мобилност, който да включва едновременно зелена и цифрова трансформация и има значим положителен ефект, както върху устойчивото икономическо и регионално развитие, така и върху общественото здраве чрез намалено замърсяване на въздуха и шума и съпътстваща постепенното и повсеместно въвеждане на принципа „замърсителят плаща“ в транспортния сектор в България в дългосрочен аспект.
	Законът за насърчаване на електрическата мобилност има за цел ускоряване на електрификацията на автомобилния транспорт в България и намаляване на свързаните с това емисии на парникови газове и замърсяване на въздуха. В допълнение, ще стимулира разширяването на инфраструктурата на електрическите зарядни станции в цялата страна. Това включва:
	- опростяване на процедурите за свързване на зарядни станции към електрическата мрежа и на строителните процедури за изграждане на такива станции,
	- нормативно задължение за общините да осигурят места за зарядни устройства на поне две паркоместа;
	- стимули за електрическите комунални услуги за осигуряване на лесен достъп до електрическата мрежа;
	- преференциални финансови инструменти за малки и средни предприятия, инвестиращи в изграждането и управлението на инфраструктура за електрическо зареждане.
	Законът за насърчаване на електрическата мобилност също така цели въвеждането на стимули за навлизането на електрически превозни средства (EVs) в съответствие с принципа „замърсителят плаща“, включително специални мерки като субсидии за превозни средства с нулеви емисии, диференциране на данъците за регистрация/собственост в зависимост от нивото на емисиите и схеми за бракуване на повечето замърсяващи превозни средства (ЕВРО 3 или по-ниски).
	3. Очаквани резултати от прилагането на новата уредба 
На първо място, чрез предлагания Закона за насърчаване на електрическата мобилност ще се преодолеят предизвикателствата с липсващата инфраструктура, което се очаква да доведе до популяризирането на електромобилността в България и чрез нея да се постигне увеличаване на броя на закупените електрически превозни средства, които да достигнат общо 30 000 закупени нови и употребявани електромобили и плъгин хибриди до средата на 2026 г. 
Предлаганият закон ще стимулира изграждането на зарядна инфраструктура достигайки до изграждането на поне 5 000 публични точки за зареждане на електромобили, разположени на междуградската пътна мрежа, в централните части на 50-те основни български градове, и в жилищните зони на тези градове, като включва най-малко 15 хъба за бързозарядни станции по магистралите и поне 200 бързи зарядни станции на входовете и изходите на градовете, на общинска територия или в частни обекти като търговски центрове, бензиностанции и други.
Очаква се законът да доведе до бъдещо надграждане и развитие на инфраструктурна цялост на зарядната мрежа, обхващайки подходящите точки на електропреносните мрежи високо и средно напрежение и подходящи спрямо транспортната инфраструктура трансформаторни подстанции, включително и тези на ЖП гарите и тяхната прилежаща инфраструктура за публично паркиране и зареждане на автомобили.
Фокусът върху инфраструктурата е особено важен в българския контекст, тъй като пазарът на автомобили е силно доминиран от превозни средства втора употреба. Липсата на зарядна мрежа е сред основните бариери пред навлизането на електрически превозни средства, поради което изграждането ѝ ще има ключов стимулиращ ефект върху потребителското поведение.
В по-широк план, подкрепата за електрическата мобилност ще се впише в стратегиите за регионално и икономическо развитие, в плановете за устойчива, безопасна и достъпна мобилност и в усилията за опазване на климата и околната среда. Очаква се положително въздействие върху качеството на въздуха в градовете, като се има предвид, че автомобилите с двигатели с вътрешно горене са източник на приблизително 30% от фините прахови частици (ФПЧ) в урбанизираните зони.
Реализирането на реформата и приемането на Закона за насърчаване на електрическата мобилност ще допринесе за намаляване на преждевременната смъртност, свързана със замърсяването на въздуха, както и за значително редуциране на въглеродните емисии. Същевременно ще укрепи доверието на гражданите в трансформацията на градската и транспортната среда. Улесняването на достъпа до електромобили ще ускори процеса на извеждане от употреба на стари, замърсяващи превозни средства и ще насърчи приемането на нов, устойчив модел на мобилност в страната.
За постигане на целите на реформата и на предлагания Закон за насърчаване на електрическата мобилност са дефинирани следните основни индикатори за напредък и ефективност на прилагането:
•	Най-малко 30 000 регистрирани електрически превозни средства и плъгин хибриди (нови и употребявани) до средата на 2026 г.;
•	Изграждане на поне 5 000 публично достъпни зарядни точки на територията на страната – включително в 50-те най-големи града, по междуградската пътна мрежа и в жилищни зони;
•	Разгръщане на най-малко 15 хъба за бързозарядни станции по основните магистрали и поне 200 бързи зарядни станции в периферията на градските зони – на територията на общинска или частна собственост;
Тези показатели ще служат като основа за проследяване на напредъка по изпълнението на реформата и ще бъдат в основата на бъдещи актуализации и политики в сектора на устойчивата мобилност.
4. Финансови и други средства, необходими за прилагането на новата уредба 
	Предложеният проект на закон не води до въздействие върху държавния бюджет на Република България и за прилагането му не се изискват допълнителни разходи/трансфери/други плащания, свързани с разходването на бюджетни средства.
	Предлаганият законопроект не води до увеличаване на административната тежест за заинтересованите страни.
	5. Анализ за съответствие с правото на Европейския съюз 
	Предложеният проект на закон не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз.

